Nang Bakisah: Amang BBUmpat jadi Ma’mum
DALAM fiqih, jar Guru Sabran, dalam sabuah pangajian kitab nang dibaca hidin, bahwasannya dalam bab sumbahyang manapak bahu urang nang lagi sumbahyang, marupakan isyarat agar yang barsangkutan manjadi imam. Nang manapak umpatan jadi ma’mum.
Nah, di langgar at tawabu, di daerah banua balah, banua Banjar, Suanang Yadi nang mangantuk datang ka pangajian Guru Sabran, mandangar sapanggal panjalasan hidin haja. Pandangar Suanang Yadi mun ada nang manapak di bahu haratan sumbahyang baarti ada nang umpat sumbahyang. Bujur haja pang pahaman Suanang Yadi, tagal kada sampak.
Kabalujuran, tuntung manuntun urang main bal, limbah kaluar satadiun, lalu ai inya mancari langgar gasan sumbahyang maghrib. Maklum ai, nang ngaran kaluar satadiun nitu bakajal, jadi kada sawat umpatan sumbahyang bajamaah.
Limbah urang tuntung sumbahyangan maghrib, hanyar inya kawa baudhu. Babaya urang tuntungan, inya hanyar maangkap takbir. “Allahu Akbar…!” jarnya banyaring sakadar kadangaran talinga. Babaya mambaca surah al fatihah, limbah dapat sa-rakoat, tangada ja tadangar urang datang ka langgar nitu jua. Parasa Suanang Yadi handak sumbahyang jua. Napang umpatan badiri di balakang Suanang Yadi.
Limbah maangkat takbir, urang nitu tadi, manapak bahu Suanang Yadi, tanda handak manjadi ma’mum sumbahyang maghrib. Takajut ai Suanang Yadi. Napang kada takajut, marga urang nitu manapak sadikit gancang.
Takipik Suanang Yadi. Kada singhaja limbah ditapak di bahu nitu, manjinguk ai Suanang Yadi ka balakang. Sakalinya Utuh Buntat, kawalnya urang Banua Padang, nang mantuk manuntun urang main bal jua.
“Napa garang wal manapak-napak bahu unda?” jar Suanang Yadi mamandiri Utuh Buntat. Sindaga, manyahut jua Utuh Buntat ngini. “Aiii…, nitu tanda kalu unda handak umpat sumbahyang maghrib. Ikam jadi imam!” jar Utuh Buntat pina banyaring.
Hanyar am Suanang Yadi kaingatan pangajian Guru Sabran. "Ooooo… iih lah…, kada kaitu pang wal ai, urang tu bapandir pang bagamat dihiga talinga unda, ‘Wal, unda jadi ma’mum ikam lah'. Kaitu kada maulah unda takajut. Kalu jua ikam kada tiga, babisik kah kada papa. Kada usah manapak bahu sing gancangan kaitu…,” jar Suanang Yadi.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn